32007D0016
L 007/31
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 22 декември 2006 година
за определяне на преходни мерки за търговия в Общността със сперма, яйцеклетки и ембриони от говеда, свине, овце, кози и еднокопитни, получени в България и Румъния
(нотифицирано под номер C(2006) 6823)
(текст от значение за ЕИП)
(2007/16/EО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Договора за присъединяване на Република България и Румъния, и по-специално член 4, параграф 3 от него,
като взе предвид Акта за присъединяване на Република България и Румъния, и по-специално член 42 от него,
като взе предвид Директива 90/425/EИО на Съвета от 26 юни 1990 г. относно ветеринарните и зоотехническите проверки, приложими при търговия в Общността с определени видове живи животни и продукти с оглед завършване изграждането на вътрешния пазар (1), и по-специално член 10, параграф 4 от нея,
като има предвид, че:
(1)
От 1 януари 2007 г. спермата, яйцеклетките и ембрионите от говеда, свине, овце, кози и еднокопитни, получени в България и Румъния и предназначени за търговия вътре в Общността, трябва да отговарят на законодателството на Общността.
(2)
По-специално, тези продукти са обект на здравните изисквания за животни, определени в Директива 88/407/EИО на Съвета от 14 юни 1988 г. за определяне на здравните изисквания към животни, прилагани при търговия в Общността и внос на сперма от домашни животни от вида говеда (2), Директива 89/556/EИО на Съвета от 25 септември 1989 г. относно здравните условия за животните при търговия в Общността и внос от трети страни на ембриони от домашни животни от вида говеда (3), Директива 90/429/EИО на Съвета от 26 юни 1990 г. за определяне на здравните изисквания за животните прилагани при търговия в Общността и вноса на сперма от домашни животни от вида свине (4), и Директива 92/65/EИО на Съвета от 13 юли 1992 г. за определяне на здравните изисквания за животните при търговия и внос в Общността на животни, сперма, яйцеклетки и ембриони, които не са обект на здравни изисквания определени в специфични правила на Общността съгласно приложение A, раздел I към Директива 90/425/EИО (5).
(3)
Някои от тези продукти, получени в България и Румъния преди датата на присъединяване, все още може да са на склад след тази дата. Обаче тези продукти може да не отговарят на всички здравни изисквания за животните, прилагани при търговия в Общността, определени в законодателството на Общността.
(4)
С цел да се улесни преходът от съществуващия режим за тези продукти, получени в България и Румъния, към режима, съществуващ съгласно законодателството на Общността, е подходящо да се определят преходни мерки за търговия в Общността с тези продукти. Затова следва да е разрешено сперма, яйцеклетки и ембриони от говеда, свине, овце, кози и еднокопитни, получени преди присъединяване и в съответствие със здравните изисквания на Общността за износ на продуктите от страната на произход до Общността, които са в сила преди 1 януари 2007 г., да бъдат пускани при търговия в Общността.
(5)
В същото време тези продукти получени преди присъединяване и неотговарящи на законодателството на Общността за преходния период от осем месеца следва да могат да бъдат търгувани между България и Румъния.
(6)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Предмет и обхват
Настоящото решение се прилага за сперма, яйцеклетки и ембриони от говеда, свине, овце, кози и еднокопитни, които са обект на здравните изисквания, определени в директиви 88/407/EИО, 89/556/EИО, 90/429/EИО и 92/65/EИО, и които са получени преди 1 януари 2007 г. в България и Румъния („продуктите“).
Член 2
Изисквания за изпращането на продуктите от България и Румъния до други държави-членки
1. Продуктите се изпращат от България и Румъния до други държави-членки само ако отговарят на следните изисквания в съответствие с директивите по член 1:
a)
получени са в центрове или от екипи одобрени за износ в Общността;
б)
носят номера за одобряване предназначен за центъра или екипа за целите на износа за Общността; и
в)
отговарят на здравните изисквания на Общността, които са в сила преди 1 януари 2007 г. за износ на продуктите от страната на произход за Общността.
2. Здравният сертификат за животните, придружаващ пратките продукти, носи следното допълнително удостоверение, подписано от официалния ветеринарен лекар:
„Сперма (6), яйцеклетки (6) или ембриони (6) от говеда (6), свине (6), овце (6), кози (6) или еднокопитни (6), които са съобразени с изискванията на член 2 от Решение 2007/16/EО на Комисията и са получени преди 1 януари 2007 г.
Член 3
Изисквания за изпращане на продуктите между България и Румъния
1. Продуктите се изпращат между България и Румъния само ако:
a)
държавата-членка на предназначение разрешава изпращането;
б)
продуктите отговарят на националните здравни изисквания за животните, които са в сила в страната на предназначение преди 1 януари 2007 година.
2. Здравният сертификат за животните, придружаващ пратките продукти, носи следното допълнително удостоверение, подписано от официалния ветеринарен лекар:
„Сперма (7), яйцеклетки (7) или ембриони (7) от говеда (7), свине (7), овце (7), кози (7) или еднокопитни (7), които са съобразени с изискванията на член 3 от Решение 2007/16/EО на Комисията и са получени преди 1 януари 2007 г.
Член 4
Съответствие
Държавите-членки вземат необходимите мерки за да са в съответствие с настоящото решение и публикуват тези мерки. Те незабавно информират Комисията за това.
Член 5
Приложимост
Настоящото решение се прилага при условие и от датата на влизане в сила на Договора за присъединяване на България и Румъния.
Решението се прилага от 1 януари 2007 г. до 31 август 2007 г.
Член 6
Адресати
Адресати на настоящото решение са държавите-членки.
Съставено в Брюксел на 22 декември 2006 година.